Forseti Úkraínu fer fram á að stjórnvöld á Vesturlöndum stöðvi öll viðskipti við Rússa. Hann biður um enn frekari vopnasendingar til að hrinda sókn innrásarliðsins. Dómstóll í Kænugarði dæmdi rússneskan hermann í ævilangt fangelsi fyrir að hafa skotið almennan borgara til bana.
Volodymyr Zelensky, forseti Úkraínu, skoraði í dag á stjórnvöld á Vesturlöndum að stöðva öll viðskipti við Rússa. Þá bað hann um að fleiri vopn yrðu send til landsins til að stöðva sókn innrásarliðsins. Hann segir ekki koma til greina að semja um vopnahlé gegn því að Rússum verði afhentur hluti af Úkraínu.
Zelensky ávarpaði í dag ársfund Alþjóðaviðskiptaráðsins í Davos í Sviss. Hann sagði að algjört viðskiptabann væri besta vopnið gegn því að Rússar og önnur ríki réðust með hervaldi á nágranna sína. Stöðva yrði öll viðskipti við Rússa, þar á meðal að kaupa af þeim olíu. Þá yrði að útiloka alla rússneska banka frá þátttöku í alþjóðaviðskiptum og að erlend fyrirtæki sem enn ættu í viðskiptum við Rússa hættu því þegar í stað.
Að sögn Zelenskys eru háðir harðir bardagar á austurvígstöðvunum í Úkraínu um þessar mundir. Mannfall segir hann að sé mikið. Til dæmis hafi 87 fallið í árás rússneska hersins á þorpið Desna nálægt landamærum Hvíta-Rússlands og Rússlands.
Dómstóll í Kænugarði dæmdi í dag 21 árs rússneskan hermann í ævilangt fangelsi fyrir stríðsglæp. Hann var sakfelldur fyrir að hafa skotið óvopnaðan almennan borgara til bana á götu úti skömmu eftir að rússneskt herlið réðst á Úkraínu. Hermaðurinn er sá fyrsti sem er dæmdur fyrir stríðsglæp frá því að innrásin hófst síðla í febrúar. Að sögn lögmanns hermannsins verður dóminum áfrýjað.
Forseti Úkraínu fer fram á að stjórnvöld á Vesturlöndum stöðvi öll viðskipti við Rússa. Hann biður um enn frekari vopnasendingar til að hrinda sókn innrásarliðsins. Dómstóll í Kænugarði dæmdi rússneskan hermann í ævilangt fangelsi fyrir að hafa skotið almennan borgara til bana.